A Bizottság 1203/2003/EK rendelete
(2003. július 4.)
a termelési potenciálra tekintettel a borpiac közös szervezéséről szóló 1493/1999/EK tanácsi rendelet alkalmazása részletes szabályainak megállapításáról szóló 1227/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 806/2003/EK rendelettel [1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre [2], és különösen annak 10. és 15. cikkére, valamint 80. cikkének b) pontjára,
mivel:
(1) Egy konkrét gyakorlati probléma megoldása érdekében az 1493/1999/EK rendelet 2. cikke (3) bekezdésének első albekezdésében a 2. cikk (2) bekezdésétől való eltérésre megállapított határidőt meg kell hosszabbítani. Az eltérés engedélyezésére vonatkozó különböző rendelkezések alkalmazása komoly és összetett közigazgatási feladatot jelent, különösen az ellenőrzések és a szankciók tekintetében. A közigazgatás hatékonysága érdekében a kérdéses időpontot 2004. július 31-éig meg kell hosszabbítani.
(2) Annak érdekében, hogy a tagállamok az egyes pénzügyi évek végéig fizethessék a támogatásokat, pontosítani kell a július 1. és október 15. közötti időszak tekintetében érvényesített kiadások figyelembevételének szabályait.
(3) Fontos továbbá annak a pontosítása, hogy a szankciókból származó, az egyes tagállamok kiadásainak finanszírozására felhasznált összegek - ha az adott pénzügyi évre szóló előirányzatban feltüntetett területnél kisebb területet jelentenek be -, nem alkalmazhatók a pénzügyi év során az újra elosztott pénzügyi kiutalások mechanizmusával kapcsolatban.
(4) A legutóbb az 571/2003/EK rendelettel [3] módosított 1227/2000/EK bizottsági rendeletet [4] ennek megfelelően módosítani kell.
(5) Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1227/2000/EK rendelet a következőképpen módosul:
1. A 2. cikkben az (1) bekezdés a) pontja helyébe a következő szöveg lép:
"(1) a) Az 1493/1999/EK rendelet 2. cikkének (3) bekezdésében meghatározott 2002. július 31-i határidőt 2004. július 31-éig meg kell hosszabbítani."
2. A 17. cikk a következőképpen módosul:
a) az (1) bekezdés helyébe a következő szöveg lép:
"(1) Az egyes tagállamok évente ténylegesen eszközölt, érvényesített és bevallott kiadásait a 16. cikk (1) bekezdésének a) és b) pontja szerint a Bizottságnak bejelentett összeg határáig finanszírozzák, amennyiben ezek az összegek együttesen nem haladják meg az 1493/1999/EK rendelet 14. cikkének (1) bekezdése szerint a tagállamnak kiutalt pénzösszeget."
b) a (4) bekezdés a következő, negyedik albekezdéssel egészül ki:
"A nem e bekezdés alapján finanszírozott összegek nem vehetők igénybe a (3) bekezdés alkalmazása céljából."
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. július 4-én.